Twee vas vir perlemoen wat miljoene werd isDie perlemoen wat die polisie gevind het (Foto: Verskaf) Twee mans van Khayelitsha in die Wes-Kaap is in hegtenis geneem nadat die polisie perlemoen ter waarde van meer as R6 miljoen in hul besit gevind het. Konst. Zak Marais, provinsiale woordvoerder, sê die polisie was glo besig om meer inligting oor verdagtes in dié gebied in te win, toe hulle rook uit een van die huise in die omgewing sien kom. Marais sê die polisielede het aan die deur geklop, maar daar is nie vir hulle oopgemaak nie. Hulle het toe gedwonge toegang tot die huis verkry, waarna hulle op die perlemoen afgekom het. Die perlemoen wat die polisie gevind het (Foto: Verskaf) Volgens hom was daar sowat 39 kratte én 16 bokse perlemoen in die huis. Die twee mans, onderskeidelik 34 en 36 jaar oud, sal binnekort voor die hof verskyn. Die Wes-Kaapse polisie het die betrokke polisielede geprys vir hul werk en gesê dit is maar net nóg ŉ bewys hoe “die kleinste waarnemings tot die grootste suksesse kan lei”.